Nažalost, hrvatski vaterpolisti nisu se uspjeli oporaviti nakon poraza u polufinalu od Španjolske (8-9) i porazom od Crne Gore zaključili su europsku smotru.

Hrvatska je u tri navrata imala i četiri gola prednosti (6-2, 7-3, 8-4), no nije to uspjela obraniti. Crna Gora je uspjela preokrenuti rezultat, a minutu prije kraja i povesti s 10-9. Hrvatska je imala napad za produžetak, ali Maro Joković nije bio precizan.

Crnu Goru je do pobjede predvodio Aleksandar Ivović s pet golova, dok su u hrvatskim redovima najefikasniji bili Loren Fatović, Maro Joković i Josip Vrlić sa po dva gola.

Bio je to čak peti poraz hrvatskih vaterpolista u šest susreta za broncu na europskim prvenstvima.

Hrvatska je tako ostala na četiri medalje osvojene na europskim prvenstvima. Barakude su osvojile zlato (2010), dva srebra (2003, 1999) i broncu (2018), dok ukupno ima 14 osvojenih medalja na velikim natjecanjima.

Najviše medalja hrvatski vaterpolisti osvojili su na svjetskim prvenstvima, čak sedam, pri čemu dva zlata, dok su na Olimpijskim igrama bili zlatni 2012. u Londonu, a dva puta su bili drugi (2016, 1996).

Podsjetite se svih hrvatskih finala: Peti put zaredom ostali kratki u borbi za zlato

SVE MEDALJE HRVATSKIH VATERPOLISTA

2019 - bronca (SP Gwangju)

2018 - bronca (EP Barcelona)

2017 - zlato (SP Budimešta)

2016 - srebro (OI Rio de Janeiro)

2015 - srebro (SP Kazan)

2013 - bronca (SP Barcelona)

2012 - zlato (OI London)

2011 - bronca (SP Šangaj)

2010 - zlato (EP Zagreb)

2009 - bronca (SP Rim)

2007 - zlato (SP Melbourne)

2003 - srebro (EP Kranj)

1999 - srebro (EP Firenza)

1996 - srebro (OI Atlanta)